বাংলাদেশ ও যুক্তরাষ্ট্রের মধ্যকার বাণিজ্য ও বিনিয়োগ সহযোগিতা ফোরাম সংক্রান্ত কাউন্সিলের (টিকফা ফোরাম) চতুর্থ বৈঠক শুরু হচ্ছে আজ। যুক্তরাষ্ট্রের ওয়াশিংটনের ইউনাইটেড ট্রেড রিপ্রেজেনটেটিভের (ইউএসটিআর) কার্যালয়ে ১৩-১৪ সেপ্টেম্বর দুই দিনব্যাপী এই বৈঠক অনুষ্ঠিত হচ্ছে। পারস্পরিক আস্থার ঘাটতি ও স্বার্থসংশ্লিষ্ট নীতি নির্ধারণের দুই দেশের সমান আগ্রহ নিয়ে এগিয়ে আসার অনিশ্চয়তা নিয়েই বসছে এই বৈঠক। ইতিমধ্যে বৈঠকের আলোচনায় যোগ দিতে বাণিজ্য সচিব শুভাশীষ বসুর নেতৃত্বে ৬ সদস্যের বাংলাদেশ প্রতিনিধি দল আগেই ওয়াশিংটনের উদ্দেশে ঢাকা ত্যাগ করেছেন। আর যুক্তরাষ্ট্রের পক্ষে এ আলোচনায় নেতৃত্ব দেবেন মার্কিন বাণিজ্য প্রতিনিধি রবার্ট ই লাইটহাইজার।